**Prea mult praf în ochi de zâmbet**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bucăţi rupte

din miez de inimă,

mânjite artistic

cu sângele lor,

peste rame elegante,

cioplite manual

în doruri înlemnite

pe ceas,

stau expuse în lumina

unui muzeu al fricii

de uitare,

în colţurile

unor zâmbete

perfecte.

Ceilalţi din noi,

îmbrăcaţi în clepsidre,

varsă secunde

peste mopuri, ce spală

urmele de paşi

ale ochilor

ale gurilor

ascunse în grimase,

ale degetelor ochilor

ce caută să atingă

inimi...

Un paradox

strivit zi de zi

în războiul dintre păreri,

un război vechi

din lemn uscat

ce abia mai scârţâie

lupta

(cu viaţa).